VANTAAN KÄRÄJÄOIKEUS
Kielotie 21
01300 Vantaa		10.3.2004

Oikeusministeriö 

PL 25
00023 VALTIONEUVOSTO

Viite	Oikeusministeriön lainvalmisteluosaston lausuntopyyntö 15.1.2004, OM	32/41/2002

Asia	Lausunto ihmiskauppatyöryhmän loppumietinnöstä (2003:13)

	Käräjäoikeus esittää lausuntona mietinnön Palermon yleissopimuksen lisäpöytäkirjojen täytäntöönpanoa koskevasta osasta seuraavaa.

	Palermon yleissopimuksen lisäpöytäkirjat sisältävät eräiden rikosten säätämisestä rangaistaviksi teoiksi koskevien määräysten lisäksi muun muassa määräyksiä rikosten uhrien suojelusta ja rikosten torjunnasta. Loppumietinnön osalta on annettu erillinen lausunto lisäpöytäkirjojen edellyttämiin	kriminalisointeihin johtavista ja niihin liittyvistä säännösehdotuksista. Näin ollen tässä lausutaan ainoastaan lisäpöytäkirjojen voimaansaattamisesta muilta osin.

	Koska työryhmän valmistelema ihmiskauppaa koskeva 	kriminalisointi on muodostunut laajemmaksi kuin lisäpöytäkirjassa on edellytetty, mietinnössä on korostettu tarveharkintaa ihmiskaupan uhrien fyysisen, henkisen ja sosiaalisen toipumisen edistämiseksi. Tarveharkinta lienee kuitenkin kaikissa tapauksissa ratkaiseva seikka toimenpiteistä päätettäessä ja niihin ryhdyttäessä eikä sitä ole tarpeettomasti korostettava. Uhreja ei voitane asettaa suojelun kannalta eri asemaan ainakaan rikoksentekijöihin liittyvien muodollisten kriteerien (kuten järjestäytyneeseen rikollisryhmään kuulumisen) perusteella.

	Oikeudenkäynnin julkisuutta ja oikeudenkäyntiaineiston julkisuutta koskeva lainsäädäntö mahdollistaa uhrien yksityisyyden ja henkilöllisyyden suojelemisen. Ihmiskauppaa koskevan lisäpöytäkirjan 6 artiklan 1 kappaleessa on mainittu muun muassa oikeudenkäynnistä suljetuin ovin Lainsäädäntöä uudistettaessa tulee ottaa huomioon lisäpöytäkirjan sisältö	ja harkita, millä tavoin ihmiskauppa tulee oikeudenkäynnin julkisuutta koskevan lain muuttamisen yhteydessä tuoda esiin ja mitä vaatimuksia lainuudistukselle tulee asettaa.   

	On syytä otaksua, että ihmiskaupan uhrit ovat henkilöitä, joilla säännönmukaisesti on erityisen korostunut tarve saada oikeudellista ym. neuvontaa. Sen vuoksi rikosprosessin tarkistamistyöryhmän ehdottamat uudistukset mahdollisuudesta määrätä rikoksen asianomistajalle oikeudenkäyntiavustaja sekä myös tukihenkilö ovat kannatettavia ja	oikeudenkäynnistä rikosasioissa annetun lain 2 luvun 1 a §:n soveltamisalan laajennus on syytä tehdä  ihmiskauppatyöryhmän esittämin tavoin jo ihmiskaupan kriminalisoinnin yhteydessä. Tämän lisäksi olisi syytä kiinnittää erityistä huomiota kyseisten rikosten uhrien neuvontaan muutoinkin. Tätä ei	voitane jättää vain poliisin tai kunkin virkamiehen aktiivisuuden varaan. Vähintään virkamiesten ohjeistukseen tulisi kiinnittää erityistä huomiota, ellei hyvää kokonaisvaltaista ratkaisua löydy. Paikallinen käytäntö eri puolilla maata voi vaihdella suuresti, ellei yleisesti noudatettavaa menettelytapaa ole hyväksytty ja riittävää ohjeistusta annettu. 

	Ihmiskaupan ja muun laittoman maahantulon kuten salakuljetuksen uhrit voivat usein olla korostuneesti myös sellaisessa asemassa, jossa heidän fyysinen turvallisuutensa on uhattuna. Työryhmän esittämin tavoin viranomaiskäytäntöjä uhrien suojelemiseksi on syytä kehittää.	Oikeudenkäynnissä on kyse asianomistajista, joihin voi kohdistua sama uhka kuin todistajiin. Myös tässä suhteessa neuvonta on tärkeää. Lisäksi tulisi mahdollistaa läheinen yhteistyö poliisin kanssa. Poliisille tulisi luoda valmiudet ryhtyä tarvittaessa konkreettisiin toimiin. Tietoutta  turvasuunnitelmien laatimisesta tulisi lisätä ja mahdollisuuksia esimerkiksi henkilön sijoittamiseksi turvalliseen paikkaan tulisi luoda sekä kyetä		toteuttamaan.

	Muilta osin työryhmän ehdotuksesta ei ole erityistä lausuttavaa. Siihen sisältyy runsaasti asioita, joihin voidaan ottaa pätevästi kantaa asianomaisella hallinnonalalla eikä tällaisista seikoista ole tarpeen tässä yhteydessä lausua. 				

	Lausunnon on valmistellut käräjätuomari Sini Leppänen.

	Määräaikainen laamanni 	Markku Räty